Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 402/15/2202	Galanta, 26.8.2015
EEČ : 2-17-196-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci bol rozsudkom Okresného súdu v Pezinku sp. zn. XXXXX zo dňa 29.9.2003, právoplatným dňa 3.11.2003, zaviazaný prispievať na výživu svojho dieťaťa: XXXXX, nar. XXXXX, trvale bytom XXXXX mesačne vždy do 15- teho dňa toho ktorého mesiaca vopred k rukám matky dieťaťa XXXXX, rodenej XXXXX v súčasnosti XXXXX, sumou 1.000,- Sk (33,19 Eur) mesačne, ktorý rozsudok v časti vyživovacej povinnosti otca XXXXX k maloletej dcére XXXXX bol zmenený rozsudkom Okresného súdu v Pezinku sp. zn. XXXXX zo dňa 16.10.2012, právoplatným dňa 20.11.2012 tak, že uvedená vyživovacia povinnosť XXXXX bola zvýšená na sumu 80,- Eur mesačne od 01.11.2012, pričom povinnosť vyživovať svoje dieťa mu ako rodičovi vyplýva zo zákona o rodine, svoju vyživovaciu povinnosť voči dcére XXXXX v období od mesiaca január 2013 doposiaľ si v Bratislave a všade tam, kde sa zdržiaval, riadne a v plnom rozsahu neplnil, pričom v mesiacoch február 2013, apríl 2013, júl 2013 až september 2013, január 2014 a február 2014 zaplatil v každom jednotlivom mesiaci sumu 66,39 Eur, uvedeným konaním mu vznikol voči XXXXX dlh na výživnom v sume 2.095,27 Eur,

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ v Galante, Odboru kriminálnej polície uznesením spisová značka ORP-XXXXX zo dňa 30.6.2015 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie za prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písmeno b) Trestného zákona na tom skutkovom základe, ako je uvedené vo výrokovej časti tohto uznesenia. 

	Podľa § 207 ods. 1 Trestného zákona prečinu zanedbania povinnej výživy sa dopustí ten, kto najmenej tri mesiace v  období dvoch rokov neplní, čo aj z  nedbanlivosti, zákonnú povinnosť vyživovať alebo zaopatrovať iného.

	V priebehu skráteného vyšetrovania boli k  predmetnej trestnej veci vypočutí obvinený XXXXX, svedkyňa - poškodená XXXXX a svedkyňa - poškodená XXXXX, do vyšetrovacieho spisu boli zadovážené listinné dôkazy, ako napr. rozsudok Okresného súdu Pezinok sp. zn. XXXXX zo dňa 29.9.2003, rozsudok Okresného súdu v Pezinku sp. zn. XXXXX zo dňa 16.10.2012, rodný list XXXXX, potvrdenie o návšteve školy XXXXX,  správa súdneho exekútora, prehľad stavu exekučných konaní, exekučné príkazy v konaniach vedených proti povinnému XXXXX, boli zisťované majetkové pomery obvineného, správy a vyjadrenia ÚPSVaR XXXXX, Sociálnej poisťovne Galanta, Mestskej časti XXXXX- XXXXX, lustrácie na obvineného z ústrednej evidencie priestupkov Ministerstva vnútra SR a iné.

	Svedkyňa - poškodená XXXXX do zápisnice o výsluchu svedka - poškodeného dňa 27.7.2015 uviedla, že obvinený XXXXX si svoju vyživovaciu povinnosť voči nej v plnom rozsahu neplnil tak, ako je uvedené v uznesení o začatí trestného stíhania a o vznesení obvinenia, ďalej sa vyjadrila tak, že jej otec, obv. XXXXX neprispel na výživu žiadnou sumou ani za mesiac júl 2015, nie sú spolu v žiadnom kontakte. Zároveň sa vyjadrila k svojmu štúdiu na Strednej odbornej škole obchodu a služieb v Galante s poukazom na okolnosť, že v školskom roku 2014/2015 si na uvedenej škole dopĺňa vzdelanie o úplné stredoškolské vzdelanie s maturitou, svoje študijné výsledky hodnotí ako dobré, ročník neopakuje, od nového školského roku bude na uvedenej škole študovať v druhom ročníku. Napriek neplneniu vyživovacje povinnosti zo strany obvineného netrpí hmotnou núdzou ani žiadnymi vážnymi zdravotnými problémami. 
 
	Obvinený XXXXX sa k spáchaniu predmetného prečinu v plnom rozsahu priznal, uviedol, že dlh na výživnom mieni zaplatiť do skončenia skráteného vyšetrovania.
			
Po riadnom objasnení skutkového stavu veci a vykonaní všetkých potrebných procesných úkonov vyšetrovateľ PZ ukončil skrátené vyšetrovanie a dňa 28. 7. 2015 predložil na Okresnú prokuratúru Galanta vyšetrovací spis s návrhom na konanie o dohode o vine a treste. Počas predmetného konania na Okresnej prokuratúre Galanta dňa 17.8. 2015 obvinený predložil originál poštového peňažného poukazu z toho istého dňa v sume 2.095,27 Eur, adresovaného XXXXX, ako dôkaz o zaplatení zameškaného výživného voči svojej dcére, a to za obdobie od mesiaca január roku 2013 do mesiaca august 2015 vrátane. 

Následne dňa 20. 8. 2015 bola dozorujúcim prokurátorom telefonicky kontaktovaná svedkyňa - poškodená XXXXX, ktorá potvrdila skutočnosti deklarované obvineným, t. j. že obvinený jej prostredníctvom pošty zaslal peňažnú sumu 2.095,27 Eur, ktorú prevzala, teda dlh na výživnom bol uhradený v plnom rozsahu. Z  jej výpovede uskutočnenej v prípravnom konaní súčasne vyplýva, že spáchanie uvedeného trestného činu voči nej nemalo trvalo nepriaznivé následky.

Podľa ustanovenia § 86 odsek 1 písm. a) Trestného zákona trestnosť trestného činu zanedbania povinnej výživy (§ 207) zaniká, ak trestný čin nemal trvalo nepriaznivé následky a  páchateľ svoju povinnosť dodatočne splnil skôr, než sa súd odobral na záverečnú poradu.

	Dodatočným uhradením dlžného výživného obvinený XXXXX splnil podmienky osobitného ustanovenia o účinnej ľútosti podľa § 86 odsek 1 písm. a) Tr. zákona, a nakoľko neplnenie vyživovacej povinnosti nemalo trvalo nepriaznivé následky, trestnosť činu- zanedbania povinnej výživy podľa § 207 ods. 1 Trestného zákona zanikla.
	
	Pretože trestnosť činu zanikla, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michaela Jančárová
prokurátorka